《楼彦珍北游京师予病不及往饯岁晚有怀并寄彦昭浚常》
元代·吴莱

日晚北风起，少年方远游。徘徊上谷塞，眺望黄河流。

峥嵘十月冰，朔色压九州。荧煌大明殿，御道接龙楼。

时巡向滦水，腊雪拥蓟丘。前驱鸾凤旗，后乘貂鼠裘。

尚食丰宴饫，教坊乐箜篌。百官散城邑，驼马尽归休。

自今帝王都，想尔观览周。却疑书传间，不谓秦汉优。

何家非许史，无客不枚邹。投轮即雨集，挥袂遽云浮。

东航扶桑阴，西笮昆崙陬。变化指顾异，刍荛立言收。

文物彼洛禊，土音吾越讴。私将窃禄志，勇赴随阳谋。

随阳即泽雁，窃禄岂梁鹙。美玉献剑璏，精金镂帣韝。

出门亟装束，行路肯滞留。布韦谩老耋，乡里惟田畴。

功名幸一遇，蝼蚁尚公侯。学问敢强饰，黍稷待锄耰。

当令竹帛上，直与先达侔。毋使萤爝光，肃然寸草秋。

嗟予久抱疢，饯酒弗及篘。念尔忽万里，征梦或见求。

宣生颇俊逸，郑子复绸缪。趾高有捷步，胸正无昏眸。

早看拜家庆，共许动宸旒。传车定不碍，关钥便若抽。

杏花开如锦，杨柳满陌头。去时小儿女，来诧真骅骝。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》